Thursday, August 4, 2011
PANAGMULA TI KAYO, IPURSIGE TI LGU KEN DADDUMA NGA AHENSIA
Cabugao, Ilocos Sur – Maar-aramid ita ti Tree Planting Activities a pagpartisiparan dagiti empleado ti Gobierno Lokal nga idauluan ni Mayor Ediboy S. Cobangbang, Jr. kasta met iti pannakikaysa ti nadumaduma a sektor, ahensia ken opisina kas iti pannakabagi ti DepEd, Farmers’ Associations, PNP, BFP ken NGO’s, Barangay Councils iti 33 a barangays a nangrugi iti bulan ti Hunio 2011 agingga iti Agosto 2011 ket naituding a mamulaan ti amin a potensial a disso iti intero a Cabugao babaen ti panangiwardas ni Mr. Edgar Balangatan, Municipal Coordinator ken Municipal Environment Natural Resources Officer, (MENRO-Designate) a paset ti katulagan ti LGU-Cabugao ken ti Tanim Kalikasan, Inc., kangrunaan a mangmangted ti seedlings tapno maipatungpal ti National Greening Program ti DENR ken Gobierno Nasional.
Akemen ti LGU ti transportasion, monitoring, site identification , community organizing ken technical assistance idinto ta seedlings (libre), ganagan, insentibo, technical assistance, transportasion, monitoring facility, seedling propagation ti Tanim Kalikasan, Inc. ket bagi met dagiti mannalon/indibidual a maseknan nga agmula ti pannakaestablisar ti disso a pagmulaan ken pannakapadakkel ti maimula.
Segun ken ni Balangatan, agepekto ti katulagan ti LGU ken Tanim Kalikasan, Inc. agingga iti Tawen 2012.
Idi bulan ti Hunio, naibunong ti 80,260 a tree seedlings (Mahogany, gmelina, narra, bittaog, Acling Parang (endemic), etc.) ket inted iti Tanim Kalikasan, Inc. ti dagup ti 76,260 a seedlings idinto ta 4,000 ti naggapu iti LGU babaen ti panangtarabay da Mayor Ediboy ken ni SBM Jemaima Tan-Yee, Chairman, Committee on Environment and Natural Resources kasta met ken ni Mr. Gil de la Cruz, pannakabagi ti Tanim Kalikasan, Inc.
Naibunong ken naimula dagitoy a seedlings kadagiti disso ti Magarang Spring/Barangay Cacadiran, Kinalian Spring/Barangay Catucdaan, Roma Spring/ Barangay Maradodon, Sisim, Bungro, Pila, Sagayaden, Baclig, Quezon, Margaay, Aragan, Carusipan, Cuantacla, Sabang, Cuancabal, Poblacion ken Cael-layan.
Innayon ni MENRO Balangatan a nangrugi ti programa idi Abril a panagorganisarda ti agmula kadagiti potensial a barangays, agtultuloy nga advocacy campaign, panagiwaras ti seedlings iti bulan ti Hunio-Hulio 2011, panagmula iti bulan ti Hunio-Agosto, panagmonitor iti bulan ti Hulio ken panangited ti insentibo ken pagabuno iti bulan ti Agosto-Setiembre 2011. # (Joed Sajonia)
Posted by Bayan ng Cabugao, Ilocos Sur at 11:27 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn